สปส. แจงรายรับ – รายจ่ายกองทุนเงินทดแทนปี 52
สปส.จัดเก็บเงินสมทบในปี 2552 เพิ่มขึ้นกว่า 100 ล้านบาท ขณะที่ยอดจ่ายเงินทดแทนให้ลูกจ้างลดลง 111 ล้านบาท
16 ก.พ. 2553

สปส.จัดเก็บเงินสมทบในปี 2552 เพิ่มขึ้นกว่า 100 ล้านบาท ขณะที่ยอดจ่ายเงินทดแทนให้ลูกจ้างลดลง 111 ล้านบาท
 




สำนักงานประกันสังคม  เผย สถานะกองทุนเงินทดแทนในปี 2552 ที่ผ่านมาได้จัดเก็บเงินสมทบได้ 2,977.93 ล้านบาท เพิ่มขึ้นจากปี 2551 จำนวน 102.64 ล้านบาท และจ่ายเงินทดแทนให้แก่ลูกจ้างที่เจ็บป่วย/ประสบอันตรายสูญเสียอวัยวะ ทุพพลภาพและเสียชีวิต เนื่องจากการทำงาน 1,577.02 ล้านบาท ลดลงจากปี 2551 จำนวน 111.33 ล้านบาท
ทั้งนี้ ลูกจ้างที่ประสบอันตราย หรือเจ็บป่วยเนื่องจากการทำงาน จะได้รับค่ารักษาพยาบาลเท่าที่จ่ายจริงตามความจำเป็นไม่เกิน 4.5 หมื่นบาท หากมีความรุนแรงสามารถเบิกเพิ่มได้ในวงเงินสูงสุดไม่เกิน 3 แสนบาท / กรณีลูกจ้างเจ็บป่วยจนไม่สามารถทำงานติดต่อกันเกิน 3 วัน (ต้องมีใบรับรองแพทย์) จะได้รับเงินค่าทดแทนเป็นรายเดือนเท่าที่หยุดจริงตามใบรับรองแพทย์ ไม่เกิน 12 เดือน / และหากลูกจ้างเสียชีวิต ทายาทผู้มีสิทธิจะได้รับเงินค่าทดแทนตามกฎหมายเป็นรายเดือนเป็นระยะเวลา 8 ปี / และผู้จัดการศพจะได้รับค่าทำศพ จำนวน 100 เท่าของค่าจ้างขั้นต่ำรายวันปัจจุบันที่ได้ปรับเพิ่มไปแล้วคือ 20,600 บาท
ส่วนของลูกจ้างที่สูญเสียอวัยวะหรือทุพพลภาพ สามารถเข้ารับการฟื้นฟูสมรรถภาพในการทำงาน ในศูนย์ฟื้นฟูสมรรถภาพคนงานของ สปส. ซึ่งขณะนี้เปิดบริการ 2 แห่ง คือ ศูนย์ฟื้นฟูสมรรถภาพคนงาน จังหวัดปทุมธานี ศูนย์ฟื้นฟูสมรรถภาพคนงาน จังหวัดระยอง และศูนย์ฟื้นฟูสมรรถภาพคนงานจังหวัดเชียงใหม่ ซึ่งจะเปิดให้บริการเร็ว ๆ นี้ สำหรับค่าใช้จ่ายในการฟื้นฟูสมรรถภาพทั้งด้านการแพทย์ และด้านอาชีพ ลูกจ้างสามารถเบิกได้เท่าที่จ่ายจริงไม่เกิน 2 หมื่นบาท ค่าใช้จ่ายในการผ่าตัดเพื่อประโยชน์ในการฟื้นฟูสมรรถภาพในการทำงานไม่เกิน 2 หมื่นบาท
ทั้งนี้ หากมีข้อสงสัยสามารถสอบถามข้อมูลได้ที่สำนักงานประกันสังคมเขตพื้นที่/จังหวัด/สาขาที่ท่านสะดวก หรือโทร 1506 ติดต่อระบบโทรศัพท์ตอบรับอัตโนมัติ ให้บริการทุกวันตลอด 24 ชั่วโมง หรือติดต่อเจ้าหน้าที่โดยตรงให้บริการทุกวันไม่เว้นวันหยุด ตั้งแต่ 07.00 – 19.00 น. หรือดูรายละเอียดเพิ่มเติมได้ที่ www.sso.go.th